Illum, fil-Jum Dinji kontra l-Kanċer, il-Kummissjoni Ewropea qed tniedi konsultazzjoni pubblika fl-UE dwar il-Pjan biex Jingħeleb il-Kanċer. Il-konsultazzjoni se tgħin biex jissawwar il-Pjan, jiġu identifikati l-oqsma ewlenin, u tiġi esplorata l-azzjoni li jmiss. Kull sena, fl-Unjoni Ewropea 3.5 miljun persuna ssirilhom dijanjosi tal-kanċer. Hija kwistjoni serja tas-saħħa li taffettwa direttament 40 % taċ-ċittadini tal-UE b'impatt importanti fuq is-sistemi tas-saħħa u l-ekonomiji Ewropej. Madankollu, peress li madwar 40 % tal-każijiet tal-kanċer huma kkaġunati minn kawżi li jistgħu jiġu evitati, il-firxa ta' azzjoni u l-potenzjal biex jitnaqqas l-għadd ta' każijiet fl-UE huma enormi. Kif imħabbar mill-President von der Leyen fil-linji gwida politiċi tagħha u kif stabbilit fl-ittra tal-missjoni tal-Kummissarju għas-Saħħa u s-Sikurezza Alimentari, Stella Kyriakides, il-Kummissjoni se tippreżenta pjan Ewropew biex titnaqqas it-tbatija kkaġunata mill-marda u bil-ħsieb li jsostni lill-Istati Membri biex itejbu l-kontroll u l-kura tal-kanċer. Ursula von der Leyen, il-President tal-Kummissjoni Ewropea, qalet: “Kulħadd għandu ħabib/a, kollega jew qarib/a li għadda/għaddiet minn dan. Kulħadd ħass l-istess sens ta' diqa u telf ta' kontroll. Madankollu, hemm xi ħaġa li nistgħu nagħmlu — kemm individwalment kif ukoll kollettivament, fuq livell tal-Istati Membri u permezz tal-Unjoni Ewropea tagħna. M'għandniex xi ngħidu, m'aħniex se nibdew mill-bidu nett. Iżda nistgħu nagħmlu ħafna aktar minn dak li qegħdin nwettqu bħalissa. Illum, fil-Jum Dinji kontra l-Kanċer, se naqbdu triq flimkien li twassalna għall-Pjan ta' Azzjoni Ewropew biex Jingħeleb il-Kanċer. Flimkien nistgħu nagħmlu differenza: bil-prevenzjoni u r-riċerka, bi strateġija ġdida ta' data u bi trattament ugwali madwar l-Ewropa.” Margaritis Schinas, , il-Viċi President għall-Promozzjoni tal-Istil ta' Ħajja Ewropew Tagħna, qal: “B'xi mod jew ieħor, il-kanċer jikkonċernana lkoll. Il-Promozzjoni tal-Istil ta' Ħajja Ewropew Tagħna għandha x'taqsam ukoll mal-valuri, id-dinjità u s-sinerġiji; kwalunkwe politika dwar il-kanċer għandha tibni fuq dawn. Il-Pjan Ewropew biex Jingħeleb il-Kanċer huwa sforz maġġuri ġdid biex dan iseħħ, billi jiftaħ era ġdida fil-prevenzjoni u l-kura tal-kanċer. Nħeġġiġkom sabiex nfasslu lkoll flimkien, Pjan biex Jingħeleb il-Kanċer iffukat fuq il-pazjent, li jipprovdi tama u opportunitajiet ta' ħajja lill-pazjenti, lill-familji u lil ħbiebhom kollha fl-Ewropa. Nistgħu nirbħu din il-ġlieda!” Stella Kyriakides, il-Kummissarju għas-Saħħa u s-Sikurezza Alimentari, qalet: “Il-kanċer huwa qasam fejn iċ-ċittadini tal-UE jistennew li nieħdu azzjonijiet deċiżivi. Ewropa li tistinka għal aktar hija Ewropa li tisma' liċ-ċittadini tagħha, li jimpurtaha mill-benesseri tagħhom. Dan huwa l-għan tal-Pjan Ewropew biex Jingħeleb il-Kanċer — li jagħmel differenza għaċ-ċittadini, għall-pazjenti u għas-sistemi tas-saħħa Ewropej. Is-suċċess tal-Pjan se jistrieħ fuq l-involviment sħiħ taċ-ċittadini, tal-pazjenti bil-kanċer, tal-partijiet interessati u tal-atturi fil-livelli Ewropej, nazzjonali u lokali. Nistieden lil kulħadd biex jieħu sehem u jgħin sabiex dan il-pjan ikun ambizzjuż u effiċjenti kemm jista' jkun. Flimkien nistgħu nagħmlu differenza.” Il-Pjan Ewropew biex Jingħeleb il-Kanċer, li se jiġi ppreżentat qabel tmiem din is-sena, se jipproponi azzjonijiet għal kull stadju ewlieni tal-marda: Illum, il-Kummissjoni Ewropea tniedi konsultazzjoni pubblika waqt l-attività organizzata ġewwa l-Parlament Ewropew “Il-Pjan Ewropew biex Jingħeleb il-Kanċer: Nistinkaw għal aktar”. L-attività, li fil-ftuħ tagħha tkellmet il-President tal-Kummissjoni Ursula von der Leyen, tiġbor flimkien liċ-ċittadini, lill-pazjenti bil-kanċer u lis-superstiti biex jaqsmu l-esperjenzi personali tagħhom, u tiġbor ukoll firxa wiesgħa ta' partijiet interessati, minn mexxejja politiċi għall-professjonisti tas-saħħa u l-NGOs. Il-passi li jmiss L-għan tal-konsultazzjoni pubblika huwa li tippermetti liċ-ċittadini tal-UE u lill-partijiet interessati biex jikkontribwixxu u jleħħnu l-opinjoni tagħhom dwar l-aħjar mezzi biex jindirizzaw din il-kwistjoni fl-UE. Ir-riżultati tal-konsultazzjoni pubblika se jikkontribwixxu biex jitfassal il-Pjan Ewropew biex Jingħeleb il-Kanċer u jgħinu biex jiġu identifikati l-oqsma u l-ambitu ta' azzjoni fil-ġejjieni. Il-konsultazzjoni se ddum tnax-il ġimgħa. Minbarra l-konsultazzjoni pubblika, illum il-Kummissjoni qed tniedi wkoll konsultazzjoni dwar il-Pjan Direzzjonali għall-Pjan Ewropew biex Jingħeleb il-Kanċer, li se ddum erba' ġimgħat. Sa Lulju, se jiġu diskussi elementi speċifiċi tal-Pjan mal-Istati Membri u se jiġu organizzati konsultazzjonijiet immirati mal-partijiet ikkonċernati. Il-Pjan Ewropew biex Jingħeleb il-Kanċer se jiġi ppreżentat qabel tmiem din is-sena. Kuntest Il-ġlieda kontra l-kanċer hija ta' importanza fundamentali għall-ġejjieni tal-Ewropa. Kull 9 sekondi, fl-UE ssir dijanjosi ta' każ ġdid tal-kanċer. Il-kanċer huwa t-tieni kawża ewlenija tal-imwiet fil-pajjiżi tal-UE wara l-mard kardjovaskulari. Barra minn hekk, l-inċidenza tal-kanċer timponi piż kbir fuq is-sistemi tas-saħħa u dawk soċjali, titfa' pressjoni fuq il-baġits tal-gvern u tħalli impatt negattiv fuq il-produttività u t-tkattir fl-ekonomija, kif ukoll fuq is-saħħa tal-forza tax-xogħol tal-UE. Il-kanċer huwa marda kumplessa kkawżata minn taħlita ta' fatturi, li jinkludu l-predispożizzjoni ġenetika, l-influwenzi ambjentali jew tal-istil tal-ħajja kif ukoll l-aġenti infettivi. Sal-2035, il-każijiet tal-kanċer jistgħu jirduppjaw u jekk ma jsir xejn, il-kanċer jista' jsir il-kawża ewlenija tal-imwiet fl-Unjoni Ewropea. Madankollu, 40 % tal-każijiet kollha tal-kanċer jistgħu jiġu evitati jekk jiġu implimentati r-rakkomandazzjonijiet biex jitnaqqas ir-riskju — kif speċifikat fil-Kodiċi Ewropew Kontra l-Kanċer. Għal aktar informazzjoni Konsultazzjoni pubblika dwar il-Pjan Ewropew biex Jingħeleb il-Kanċer Konsultazzjoni dwar il-Pjan Direzzjonali għall-Pjan Ewropew biex Jingħeleb il-Kanċer Mistoqsijiet u tweġibiet Skeda informattiva “Għaliex neħtieġu ta' Pjan tal-UE kontra l-Kanċer” Skeda informattiva 'Niġġieldu kontra l-Kanċer permezz tar-Riċerka' Paġna web tal-politika dwar il-kanċer Paġna web tal-attività ta' tnedija tal-kanċer Sistema Ewropea ta' Informazzjoni dwar il-Kanċer L-istat tas-saħħa fl-UE Kodiċi Ewropew kontra l-Kanċer Filmat dwar it-trattamenti tal-kanċer Speech by President von der Leyen